P R E D K L A D A C I A    S P R Á V A
k návrhu zákona o prevencii závažných priemyselných havárií 
a o doplnení niektorých zákonov

	Priemyselné havárie a obzvlášť tie z nich, ktoré sú spojené s prítomnosťou nebezpečných chemických látok a prípravkov, predstavujú možnosť vážneho ohrozenia a poškodenia života a zdravia ľudí, životného prostredia a majetku. Preto boli v oblasti prevencie takýchto havárií a pripravenosti na ich zdolávanie prijaté viaceré predpisy v rámci Európskej únie a Rady pre hospodársku spoluprácu a rozvoj (OECD), ako aj medzinárodné dohovory Európskej hospodárskej komisie OSN (EHK OSN) a Medzinárodnej organizácie práce (MOP).

	Účelom právnej úpravy podľa predkladaného zákona je transpozícia do právneho poriadku Slovenskej republiky predovšetkým Smernice Rady č. 96/82/ES o kontrole nebezpečenstiev veľkých havárií zahŕňajúcich nebezpečné látky (známej pod názvom Smernica Seveso II) a tým aj príslušných princípov vyššie spomínaných predpisov a dohovorov OECD, EHK OSN a MOP.

	V týchto predpisoch a dohovoroch sa ustanovujú doplňujúce povinnosti pre prevádzkovateľov podnikov, na ktoré sa vzťahuje tento zákon (najmä v chemickom priemysle), ktoré v dôsledku používania určitých druhov nebezpečných látok môžu predstavovať značné riziko pre svoje okolie. Zoznam týchto predpisov a dohovorov sa uvádza v prílohe dôvodovej správy k tomuto zákonu.

	Legislatívny zámer tohto zákona  bol schválený uznesením vlády SR z 2.5.2001 č. 371.

	Návrh tohto zákona prešiel medzirezortným pripomienkovým konaním. Na prerokovanie niektorých pripomienok sa uskutočnili osobitné rokovania s MPSVaR SR, MF SR, MZV SR, MV SR a KOZ. Vyhodnotenie medzirezortného pripomienkového konania sa prikladá pod bodom 5 tohto materiálu.

Návrh tohoto zákona bol prerokovaný 16.10.2001 v Legislatívnej rade vlády SR a po zapracovaní pripomienok z tohoto prerokovania sa predkladá ako nové znenie na rokovanie vlády SR.

	Návrh sa predkladá bez rozporov.